184. ΠΡΟΕΔΡΙΚΟ ΔΙΑΤΑΓΜΑ υπ’αριθ. 417 της 16/19 Οκτ. 1987 (ΦΕΚ Α΄ 186) Σύσταση Γενικής Γραμματείας Θρησκευμάτων στο Υπουργείο Εθνικής Παιδείας και Θρησκευμάτων. Έχοντας υπόψη: 1.Τις διατάξεις των άρθρ. 26, 27 παρ. 3 και 30 παρ. 9 του Νόμ. 1558/85 «Κυβέρνηση και Κυβερνητικά Όργανα» (ΦΕΚ Α΄/137). 2.Τη γνωμοδότηση του Συμβουλίου της Επικρατείας με αριθ. 568/87 με πρόταση του Πρωθυπουργού και του Υπουργού Εθνικής Παιδείας και Θρησκευμάτων, αποφασίζουμε: Σύσταση και Αρμοδιότητες  Γενικής Γραμματείας Θρησκευμάτων Άρθρ.1.-1.Στο Υπουργείο Εθνικής Παιδείας και Θρησκευμάτων συνιστάται Γενική Γραμματεία Θρησκευμάτων και θέση Γενικού Γραμματέα Προϊσταμένου αυτής με βαθμό 1ο της κατηγορίας των ειδικών θέσεων. 2.Στη Γενική Γραμματεία Θρησκευμάτων ανήκουν οι εξής αρμοδιότητες: α)Η εποπτεία της εφαρμογής της Κυβερνητικής πολιτικής στον τομέα των Θρησκευμάτων. β)Οι αρμοδιότητες των κατωτέρω Διευθύνσεων του Υπουργείου Εθνικής Παιδείας και Θρησκευμάτων, όπως αυτές καθορίζονται στα άρθρ. 5, 6 και 7 του Π.Δ. 147/76 (ΦΕΚ 56 Α), (ανωτ. αριθ. 146): (1)Διεύθυνση Εκκλησιαστικής Διοίκησης (2)Διεύθυνση Εκκλησιαστικής Εκπαίδευσης και Θρησκευμάτων Αγωγής (3)Διεύθυνση Ετεροδόξων και Ετεροθρήσκων Υπηρεσίες Γενικής Γραμματείας Θρησκευμάτων Άρθρ.2.-Στη Γενική Γραμματεία Θρησκευμάτων υπάγονται οι κατωτέρω υπηρεσίες και το προσωπικό που υπηρετεί σε αυτές. α)Το Γραφείο του Γενικού Γραμματέα, το οποίο εξασφαλίζει τη γραμματειακή εξυπηρέτησή του και οργανώνει την επικοινωνία του με τις υπηρεσίες και τους πολίτες. β)Οι Διευθύνσεις του Υπουργείου Εθνικής Παιδείας και Θρησκευμάτων του εδαφ. β΄ της παρ. 2 του προηγούμενου άρθρου, οι οποίες μεταφέρονται στη Γενική Γραμματεία Θρησκευμάτων με το προσωπικό τους. Σύσταση θέσεων Άρθρ.3.-Στο Γραφείο του Γενικού Γραμματέα Θρησκευμάτων συνιστώνται οι ακόλουθες θέσεις προσωπικού: 3 θέσεις διοικητικών υπαλλήλων της παρ. 9 του άρθρ. 30 του Νόμ. 1558/85. Τελικές και μεταβατικές διατάξεις Άρθρ.4.-α)Το προσωπικό των Διευθύνσεων που ανήκουν με βάση το παρόν στη Γενική Γραμματεία Θρησκευμάτων εξακολουθεί να υπάγεται στα υπηρεσιακά και πειθαρχικά συμβούλια στα οποία υπάγεται ως την έναρξη της ισχύος αυτού του δ/τος. β)Οι υπηρεσίες της Γενικής Γραμματείας Θρησκευμάτων του άρθρ. 2 υποστηρίζονται στην εκπλήρωση του έργου τους από τις υφιστάμενες γενικές υπηρεσίες του Υπουργείου Εθνικής Παιδείας και Θρησκευμάτων που προβλέπονται στα άρθρ. 8 μέχρι και 46 του Π.Δ. 147/76 (ΦΕΚ 56 Α΄). Οι σχετικές δε πράξεις αυτών, εφόσον αφορούν τη Γενική Γραμματεία Θρησκευμάτων προσυπογράφονται από τον Γενικό Γραμματέα της Γενικής Γραμματείας Θρησκευμάτων. γ)Η μετακίνηση υπαλλήλων του Υπουργείου Εθνικής Παιδείας και Θρησκευμάτων προς και από τη Γενική Γραμματεία Θρησκευμάτων γίνεται των μεν Α΄ βαθμού με απόφαση του Υπουργού, των δε λοιπών βαθμών με απόφαση του Γενικού Γραμματέα του Υπουργείου Εθνικής Παιδείας και Θρησκευμάτων. δ)Οι ρυθμίσεις των παρ. α, β και γ ισχύουν κατά το πρώτο στάδιο λειτουργίας της Γενικής Γραμματείας Θρησκευμάτων και μέχρι τη θέση σε ισχύ του Οργανισμού της. Άρθρ.5.-Η ισχύς του παρόντος αρχίζει με τη δημοσίευσή του στην Εφημερίδα της Κυβερνήσεως. 